Dekor: Warm beddegoed vir 'n snoesige winter Dekor: Warm beddegoed vir 'n snoesige winter
Die dae is koud! Sommige huise is kouer as ander en ons moet planne beraam om ons binnenshuis te verwarm. Vir diegene wat nie kaggels, ondervloerse verhitting en ander groot-uitgawe-maniere het nie, is daar verskeie ander maniere om jou huis snoesig te hou. Deur Greta Champion-Gericke. Hooffoto Pexels
Ons kyk na vier verskillende maniere hoe jy jou huis 'warmer' kan maak. Jou styl moet nie baie aangetas word nie. Hou dit netjies en laat dit jou huis se dekor komplimenteer.
Beddegoed en komerse
'n Slaapkamer kan in die winter maklik koud voel as jy nog jou somersbeddegoed of -komberse gebruik. Al gebruik jy net 'n donkerder (en dikker) oorgooi-kombers in die winter in plaas van jou ligter en dunner kombers van die somer, sal dit dadelik 'n verskil maak. Kyk hieronder na 'n paar nuwe idees vir winter.
Indien jou huis baie meer teëls as matte bevat, moet jy ander planne beraam om die vertrekke meer snoesig te maak. Enkel-matte is altyd 'n goeie opsie! Hierdie tipe matte kan jy dan ook skuif waar jy dit wil hê. Onthou, winter veroorsaak klammigheid buite en jy kan maklik modder of nat gras in jou huis intrap. Moenie té ligte matte vir die kouer maande kies nie. Dit sal 'n absolute frustrasie word om skoon te hou.
Ons ken almal hierdie truuk. As kind kon ons net kies tussen rooi en blou warmwaterbottels. Vandag kan jy kies en keur en selfs kies watter jassies dit dra Daar is selfs verskillende groottes en vorms. 'n Warmwaterbottel is ook iets wat jy saam met jou kan neem wanneer jy in die kar klim. Indien jy nie 'n elektriese kombers het nie, maak jou warmwaterbottel vol en sit dit onder jou beddegoed so uur voor jy gaan slaap. Dit sal jou bed 'n bietjie opwarm en jy spaar krag. Maak altyd seker die proppie is stewig toegedraai en dat jou bottel dig is, met geen gate of lekplekkies nie.
Hierdie komberse is 'n luukse as jy dit die dag kan bekostig. Daar is verskillende prysklasse omdat die afwerking van die komberse van mekaar verskil. Jy kry ook van hulle wat, byvoorbeeld, vir 'n dubbelbed twee skakels het, wat hanteer kan word deur twee verskillende mense. Vra 'n verkoopspersoon om jou te help kies wanneer jy die dag een aanskaf.